L-2/2007

Mál þetta, sem tekið var til úrskurðar fyrr í dag, er höfðað fyrir dómþinginu með beiðni móttekinni 25. október 2007. Málið var þingfest í dag.

Sóknaraðili er X

Varnaraðili er Z, með aðsetur á heilabilunardeild H, en með lögheimili að G.

Sóknaraðili krefst þess að varnaraðili verði sviptur fjárræði. Þá krefst skipaður talsmaður sóknaraðila þóknunar úr ríkissjóði, sbr. a lið 4. gr. lögræðislaga nr. 71/1997.

Af hálfu varnaraðila er ekki haldið uppi vörnum í málinu. Skipaður verjandi varnaraðila krefst þóknunar úr ríkissjóði.

Sóknaraðili byggir aðild sína á a-lið 2. mgr. 7. gr. lögræðislaga nr. 71/1997, en sóknaraðili er dóttir varnaraðila.

Í beiðni sóknaraðila kemur fram að varnaraðili hafi misst eiginkonu sína og móður sóknaraðila, B, hinn .... Í kjölfarið hafi varnaraðili flutt búferlum til sonar síns, Þ, með lögheimili að G og sambýliskonu hans, L, með lögheimili að F. Þau hafi á þeim tíma verið búsett á G en muni núna búa saman á F. Þ muni hafa haft prókúru á alla reikninga varnaraðila og sinnt fjármálum hans. Varnaraðili hafi flutt síðar á heilabilunardeild H, en þar hefði hann dvalið alloft áður um skamman tíma í senn.

Sóknaraðili kveðst vera búsett í R og kveðst hún hafa heimsótt varnaraðila einu til tvisvar sinnum á ári. Hafi þær heimsóknir gefið henni ástæðu til að hafa áhyggjur af velferð, persónulegri umhirðu og umönnun varnaraðila. Hann hafi nánast verið fatalaus og þau föt sem til hafi verið hafi verið mjög slitin, tannlæknaþjónustu og augnskoðun ekki sinnt og búið hafi verið að loka á hárklippingu og fótsnyrtingu þar sem reikningar hafi ekki verið greiddir o.s.frv. Hjúkrunarforstjóri H hafi upplýst sóknaraðila um að beiðnum til Þ um fatakaup og annað hefði ekki verið sinnt. Varnaraðili sé sjálfur alls ófær um að sinna þessari persónulegu umhirðu sinni eða fjármálum sínum vegna Alzheimer sjúkdóms síns, sbr. læknisvottorð G læknis, dags. 23. júlí 2007.

Sóknaraðili kveðst telja einsýnt að fjármunum varnaraðila, þ.e. greiðslum úr lífeyrissjóði, hafi ekki verið varið í hans þágu af hálfu prókúruhafa á reikninga hans, Þ. Þ hafi lengi glímt við áfengisvandamál og sé nú fluttur búferlum frá G. Samhliða þessari fjárræðissviptingarbeiðni verði beiðni um rannsókn send lögreglu. Varnaraðili sé að mati læknis ófær um að ráðstafa fjármunum sínum sjálfur og telji sóknaraðili því að hag hans sé best borgið með því að hann verði sviptur fjárræði og honum skipaður fjárhaldsmaður.

Sóknaraðili kveður varnaraðila eiga fimm börn, þ.e. sóknaraðila, áðurgreindan Þ og þá S, I og G.

Sóknaraðili telur sýnt að varnaraðili sé ekki fær um að annast og taka ákvarðanir um þær ráðstafanir sem nauðsynlegar séu, s.s. um fjármögnun eigin umhirðu og dagslegs lífs síns. Læknar sem annast hafi varnaraðila séu einkum læknar á heilabilunardeild H. Framlagt læknisvottorð staðfesti að skilyrði til fjárræðissviptingar varnaraðila séu fyrir hendi.

Að öðru leyti sé vísað til atvika máls um að skilyrði a. liðar 4. gr. lögræðislaga séu uppfyllt um að varnaraðili sé ófær um að ráða fjármunum sínum vegna alvarlegs heilsubrests.

Niðurstaða.

Sóknaraðili byggir kröfu sína á því að varnaraðili sé ófær um að fara með fjármál sín vegna andlegs heilsubrest og vísar þar um til vottorðs G læknis á H.

Í vottorði fyrrgreinds læknis dags. segir m.a.:

“Það vottast hér með að Z, kt ... er ófær um að hafa umsjón með fjármálum sínum vegna undirliggjandi alzheimers sjúkdóms.”

Verjandi varnaraðila hefur ekki mótmælt kröfu sóknaraðila og hefur tekið undir að nauðsynlegt sé að varnaraðila verði skipaður fjárhaldsmaður til að fara með fjármál hans þar sem varnaraðili sé ekki fær um það sjálfur.

Dómarinn telur einsýnt af því sem rakið hefur verið og með vísan til framlagðs læknisvottorðs að öðru leyti að varnaraðili sé alls ófær um að fara með fjármál sín og beri því með vísan til a liðar 4. gr. lögræðislaga að fallast á beiðni sóknaraðila um að varnaraðili Z verði sviptur fjárræði.

Þóknun skipaðs talsmanns sóknaraðila, E-kvk-ef D-kvk-ef P-kvk-ef hdl., að fjárhæð 62.250 krónur að meðtöldum virðisaukaskatti og þóknun skipaðs verjanda varnaraðila, B-kk-ef G. B-kk-ef hdl. að fjárhæð 62.250 krónur að meðtöldum virðisaukaskatti, greiðist úr ríkissjóði, sbr. 1. mgr. 17. gr. lögræðislaga nr. 71/1997.

Úrskurðarorð:

Varnaraðili, Z kt. ..., er sviptur fjárræði.

Þóknun skipaðs talsmanns sóknaraðila, E-kvk-ef D-kvk-ef P-kvk-ef hdl. og skipaðs verjanda varnaraðila, B-kk-ef G. B-kk-ef hdl., hvor um sig að fjárhæð 62.250 krónur, greiðist úr ríkissjóði.

R-kvk-nf B-kvk-nf